Горачићки епитафи: фамилија Драшковић
Горачићки епитафи: фамилија Драшковић преписи су натписа са надгробних споменика у драгачевском селу Горачићи. Епитафи  представљају драгоцена микро-историјска сведочанства која сведоче о житељима овог села током 19. и прве половине 20. века, осветљавајући бројне друштвене и животне околности.

Епитафи: 

 Овде почива
 ЈЕКА Драшковић
 из Горачића
 која поживи 68 г.
 а престави се
 25 марта 1873 г.
 Овај спомен подиже јој
 син Драгић.
 Петковића гробље

 Овде почива
 ГРУЈИЦА Драшковић
 из Горачића
 кои поживи 77 г.
 а престави се
 21 фебруара 1875 г.
 Оваи спомен подиже му
 син Драгић.
 Петковића гробље

 Овде тихо почива
 раб божи
 НИКОЛА Драшковић
 бивши председник општине горачке
 а који поживи 32 године
 престави се у вечност
 26-ог априла 1879.
 (...)
 Петковића гробље

 Овде леже посмртни остатци
 газда ДРАГИЋА ДРАШКОВИЋА
 трговца из Горачића,
 који је невино убијен у свом дому
 16 марта 1894 г
 у својој 50 години живота.

 О : проклето племе Каиново
 зар те још у свијету има,
 те невине ти убијаш људе
 опште проклетство прати
 злотворе гријеха овог
 да их правда божија потамани
 и на утјеху породице.
 Миљко Мунитлак из села Пресеке
 главни злочинац
 убијен је у потери као злотвор народни
 а његов саучесник
 Јеремија Јоровић из Живице
 убијен је по пресуди 16 јуна 1895 г.

 Ожалошћена фамилија
 Бога моли и у нади живи
 да ће и остале злотворе
 приређене смрти Драгићеве
 јарко сунце проказати
 а правда их божија казнити.

 За Драгићем
 целог живота жалиће
 и божију правду изгледати
 верна супруга Ката и син Тихомир
 браћа Тошо и Павле
 синовац Мишо
 са осталом многобројном родбином
 и пријатељима.
 Петковића гробље

Напомене

Извор 
 Маринковић Радован М; Зоран Маринковић, Момчило Стевановић, „Камени памћеници Горачића”, Библиотека општине Лучани - Гуча, Гуча, 2017.
Драгачевски епитафи
Горачићки епитафи